范丞相生日
作者：吳芾
朝代：宋

paragraphs: 天啟中興運，時生間世人。
峴山鍾氣象，漢水賦精神。
文采傾場屋，聲猷聳縉紳。
千言醫國策，一日致君身。
平步登黄閣，孤忠結紫宸。
聖心資啟沃，帝業頼經綸。
嶷嶷文章伯，堂堂社稷臣。
威名騰異域，德澤遍斯民。
相越風流在，歸秦意氣伸。
有才俱擢用，靡事不咨詢。
十載空天路，三年澤國濱。
宵衣方念遠，皂蓋且行春。
令下人咸喜，風行俗自淳。
一方新沐惠，四海舊依仁。
佇見飛還詔，重煩秉國鈞。
從容扶日轂，慷慨掃邊塵。
爲相賢如此，當朝信絕倫。
邦人逢誕日，和氣滿城闉。
貴極纔三紀，冬來始浹辰。
願隨靈壽杖，千歲閲莊椿。